จับตา “สนธิ ลิ้มทองกุล” เข้าฟังคำพิพากษาศาลฎีกาวันนี้
จับตา วันนี้ เวลา 9.30 น. “สนธิ ลิ้มทองกุล” และพวกเข้าฟังคำพิพากษาศาลฎีกา คดีผิด พ.ร.บ.หลักทรัพย์
6 ก.ย. 2559

ผู้สื่อข่าวรายงานว่า ในวันนี้ (6 ก.ย.) เวลา 9.30 น. ศาลอาญา รัชดาภิเษก นัดอ่านคำพิพากษาศาลฎีกา ที่พนักงานอัยการฝ่ายคดีเศรษฐกิจและทรัพยากร 1 เป็นโจทก์ฟ้อง นายสนธิ ลิ้มทองกุล ผู้ก่อตั้งหนังสือพิมพ์ผู้จัดการ นายสุรเดช มุขยางกูร อดีตกรรมการบริษัท แมเนเจอร์ มีเดีย กรุ๊ป จำกัด (มหาชน) น.ส.เสาวลักษณ์ ธีรานุจรรยงค์ อดีตผู้บริหารแผนฟื้นฟู บริษัท แมเนเจอร์ มีเดีย กรุ๊ป จำกัด (มหาชน) และ น.ส.ยุพิน จันทนา อดีตกรรมการบริษัท แมเนเจอร์ มีเดีย กรุ๊ป จำกัด (มหาชน) เป็นจำเลยที่ 1-4 ฐานกระทำผิด พ.ร.บ.หลักทรัพย์และตลาดหลักทรัพย์ พ.ศ. 2535 
 จากกรณีเมื่อวันที่ 29 เม.ย.2539-31 มี.ค.2540 จำเลยทั้ง 4 คน ซึ่งเป็นกรรมการบริษัท แมเนเจอร์ มีเดีย กรุ๊ป จำกัด (มหาชน) ร่วมทำสำเนารายงานการประชุมกรรมการบริษัทที่เป็นเท็จ ว่ามีมติให้บริษัทเป็นผู้ค้ำประกันเงินกู้ให้กับบริษัท เดอะ เอ็ม กรุ๊ป จำกัด (มหาชน) ที่จำเลยที่ 1 เป็นผู้ถือหุ้น กับธนาคารกรุงไทย จำกัด (มหาชน) รวม 6 ครั้ง จำนวน 1,078 ล้านบาท
โดยจำเลยที่ 1 และ 3 ไม่ได้ขออนุมัติจากมติที่ประชุมกรรมการบริษัท และเมื่อวันที่ 30 เม.ย.2539-18 พ.ย.2541 จำเลยทั้งยังร่วมกันยอมให้มีการเปลี่ยนแปลงตัดทอนทำบัญชีไม่ตรงกับความเป็นจริง และจำเลยทั้ง 4 ยังไม่ได้นำภาระการค้ำประกันเงินกู้ดังกล่าวซึ่งถือเป็นรายการที่ทำให้รายได้ของ บมจ.แมเนเจอร์ฯ เปลี่ยนแปลงผิดปกติ ซึ่งต้องแสดงรายการไว้ในงบการเงินประจำปี 2539-2541 และต้องนำส่งให้ตลาดหลักทรัพย์ฯ และสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อลวงให้ผู้ถือหุ้นบริษัท แมเนเจอร์ มีเดีย กรุ๊ป จำกัด (มหาชน) ขาดประโยชน์ที่ควรจะได้รับ รวมทั้งเป็นการลวงให้นักลงทุนในตลาดหลักทรัพย์ฯ ไม่ได้รับรู้ถึงการค้ำประกันหนี้ดังกล่าว
ซึ่งในคดีนี้เมื่อวันที่ 28 ก.พ. 2555 ศาลชั้นต้นพิพากษา จำคุกจำเลยที่ 1, 3 และ 4 คนละ 20 ปี ส่วนจำเลยที่ 2 จำคุก 5 ปี ต่อมา จำเลยที่ 1, 3 และ 4 ยื่นอุทธรณ์ต่อศาลว่าไม่มีเจตนากระทำผิด ไม่ได้รับผลประโยชน์ในทรัพย์สินแต่อย่างใด ขอให้ลงโทษสถานเบาและรอการลงโทษ แต่อุทธรณ์ฟังไม่ขึ้นพิพากษายืนจำเลยจึงยื่นฎีกาต่อสู้คดี และในวันนี้ ศาลอาญารัชดา ได้นัดอ่านคำพิพากษาศาลศาลฎีกา
ทั้งนี้เป็นที่น่าจับตาว่า นายสนธิ ลิ้มทองกุล และพวกจะเข้ามาฟังคำตัดสินหรือไม่ และผลการตัดสินของศาลฎีกาจะเป็นอย่างไร